BG Официален вестник на Европейския съюз C 138/42

Известие за започване на преразглеждане с оглед изтичане на срока на действие на антидъмпинговите мерки, прилагани при вноса на някои тръбни съединителни части от желязо или стомана с произход от Китайската народна република и Тайланд, и на частично междинно преразглеждане на антидъмпинговите мерки, прилагани при вноса на тръбни съединителни части от желязо или стомана с произход от Китайската народна република и на тези, изпратени от Тайван, независимо дали са декларирани като произхождащи от Тайван или не

(2008/C 138/12)

След публикуването на известие за предстоящо изтичане на срока на действие (1) на антидъмпинговите мерки за вноса на тръбни съединителни части от желязо или стомана с произход от Китайската народна република и Тайланд („разглежданите страни“), Комисията получи заявление за преразглеждания, подадено съгласно член 11, параграфи 2 и 3 от Регламент (ЕО) № 384/96 на Съвета от 22 декември 1995 г. за защита срещу дъмпингов внос на стоки от страни, които не са членки на Европейската общност (2) („основният регламент“).

1. Заявление за преразглеждане

Заявлението е подадено на 5 март 2008 г. от Комитета за защита на индустрията за стоманени съединители за челно заваряване на Европейския съюз („заявителят“) от името на производители, представляващи значителна част, в случая повече от 25 %, от общото производство на Общността на някои тръбни съединителни части от желязо или стомана.

2. Продукт

Продуктите, по отношение на които се предприема преразглеждане, са тръбни съединителни части (различни от отлети фитинги, фланци и фитинги с резба) от желязо или стомана (без да се включва неръждаемата стомана), чийто най-голям външен диаметър не надвишава 609,6 mm, от типа, използван за съединителни елементи за челно заваряване или други цели, с произход от Китайската народна република и Тайланд („разглежданият продукт“), понастоящем класифицирани под код по КН ex 7307 93 11, ex 7307 93 19, ex 7307 99 30 и ex 7307 99 90. Кодовете по КН са посочени само за информация.

3. Съществуващи мерки

Мерките, които са в сила понастоящем, са окончателните антидъмпингови мита, наложени с Регламент (ЕО) № 964/2003 на Съвета (3) върху вноса на някои тръбни съединителни части от желязо или стомана с произход от Китайската народна република и Тайланд, и такива, изпратени от Тайван, декларирани или не декларирани като имащи произход от Тайван, последно изменен с Регламент (ЕО) № 1496/2004 на Съвета (4).

4. Основания за преразглежданията

4.1. Основания за преразглеждането с оглед изтичане на срока на действие на мерките

Заявлението се основава на факта, че изтичането на действието на мерките вероятно ще доведе до продължаване или повторение на дъмпинга и ще навреди на производството на Общността.

Предвид разпоредбите в член 2, параграф 7 от основния регламент бе установена нормална стойност за Китайската народна република на базата на цената в подходяща страна с пазарна икономика, която е посочена в точка 5.1, буква г). Вероятността от продължаване на дъмпинга се основава на сравнение между нормалната стойност, установена както е определено в предходното изречение, и износните цени на разглеждания продукт, когато е предназначен за износ в Общността.

На тази основа изчисленият дъмпингов марж е значителен.

В допълнение заявителят посочва, че по време на периода на налагане на мерките, износителите/производителите на разглеждания продукт от Китайската народна република са се опитвали да отслабят съществуващите мерки чрез практики на заобикаляне, на които е било противодействано с Регламенти на Съвета (ЕО) № 763/2000 (5), (ЕО) № 2052/2004 (6), (ЕО) № 2053/2004 (6) и (ЕО) № 655/2006 (7).

Твърдението за евентуално продължаване на дъмпинга по отношение на Тайланд се основава на сравнение между конструираната нормална стойност, установена на основата на производствените разходи, и експортната цена на разглеждания продукт, когато е продаван за износ в Общността.

Заявителят е предоставил доказателства, че вносът на разглеждания продукт от Китайската народна република и Тайланд продължава в значителни количества и че тези количества най-вероятно ще останат на сегашните си нива или дори ще се повишат, inter alia, поради мерките в сила по отношение на вноса на продукта с произход от посочените държави на традиционните пазари, различни от ЕС (например САЩ), и поради наличието на неизползван капацитет в разглежданите държави.

Заявителят твърди, че настоящата подобрена ситуация по отношение на вредата се дължи главно на съществуването на мерките и че всяко продължаване или повторение на значителен внос при дъмпингови цени от разглежданите страни по всяка вероятност ще доведе до повторно възникване на вреда за промишлеността на Общността, ако се допусне отпадане на мерките.

4.2. Основания за междинно преразглеждане

Заявителят представи информация, че по отношение на вноса на разглеждания продукт от Китайската народна република мярката вече не е достатъчна, за да се противодейства на дъмпинга, нанасящ вреди, особено що се отнася до разширяване на действието на мярката по отношение на внос от Тайван. Заявителят представи prima facie доказателства, че освобождаването от разширената мярка на вноса от Chup Hsin Enterprise Co. Ltd, Kaohsiung (Taiwan) и Niang Hong Pipe Fittings Co. Ltd, Kaohsiung (Taiwan) вече не е обосновано, тъй като тези дружества изглежда осъществяват практики на заобикаляне, като например трансбордиране на някои тръбни съединителни части от желязо или стомана с произход от Китайската народна република през Тайван.

5. Процедура

След като установи, след обсъждане с Консултативния комитет, че съществуват достатъчно доказателства за започване на преразглеждане с оглед изтичане на срока на действие и на частично междинно преразглеждане, ограниченo до освобождаването на някои тръбни съединителни части от желязо или стомана, произвеждани от Chup Hsin Enterprise Co. Ltd, Kaohsiung (Taiwan) и Niang Hong Pipe Fittings Co. Ltd, Kaohsiung (Taiwan), от разширяването на действието на антидъмпинговите мерки, наложени на вноса с произход от Китайската народна република, върху вноса, изпратен от Тайван, с настоящото Комисията започва преразглеждане в съответствие с член 11, параграфи 2 и 3 от основния регламент.

5.1. Процедура за преразглеждане с оглед изтичане на срока на действие и частично междинно преразглеждане

Разследването ще определи доколко е вероятно или не изтичането на срока на действие на мерките да доведе до продължаване или повторение на дъмпинга и вредата. Междинното преразглеждане ще установи дали по отношение на вноса от Тайван на разглежданият продукт освобождаването на някои тръбни съединителни части от желязо или стомана, произвеждани от Chup Hsin Enterprise Co. Ltd, Kaohsiung (Taiwan) и Niang Hong Pipe Fittings Co. Ltd, Kaohsiung (Taiwan), от разширяване на действието на антидъмпинговите мерки, наложени на вноса с произход от Китайската народна република върху вноса, изпратен от Тайван, е все още обосновано, за да се противодейства на дъмпинга, нанасящ вреди.

а) Представителна извадка

Предвид значителния брой участници в процедурата, Комисията може да реши да изготви представителна извадка в съответствие с член 17 от основния регламент.

i) Представителна извадка за износители/производители в Китайската народна република

За да може Комисията да реши дали се налага изготвянето на извадка, и ако това е необходимо, да подбере извадка от всички износители/производители или представители, действащи от тяхно име, от тях се изисква да се свържат с нея и да предоставят следната информация за своето дружество или дружества в рамките на срока, определен в точка 6, буква б), i) и във формата, посочен в точка 7:

— име, адрес, електронен адрес, номер на телефон и на факс, лице за контакт,

— оборот в местна валута и обем на продажбите в тонове на разглеждания продукт, продаден за износ в Общността през периода от 1 април 2007 г. до 31 март 2008 г.,

— оборот в местна валута и обем на продажбите в тонове на разглеждания продукт, продаден на вътрешния пазар през периода от 1 април 2007 г. до 31 март 2008 г.,

— оборот в местна валута и обем на продажбите в тонове на разглеждания продукт, продаден на трети страни през периода от 1 април 2007 г. до 31 март 2008 г.,

— точно описание на дейностите на дружеството, свързани с производството на разглеждания продукт, обема на продукцията в тонове от разглеждания продукт, производствения капацитет и инвестициите в него през периода от 1 април 2007 г. до 31 март 2008 г.,

— имена и точно описание на дейността на всички свързани дружества (8), участващи в производството и/или продажбата (за износ и/или на вътрешния пазар) на разглеждания продукт,

— всяка друга имаща отношение информация, която би подпомогнала Комисията при подбора на представителната извадка.

Предоставяйки горепосочената информация, дружеството дава съгласието си за евентуалното му включване в представителната извадка. Ако дружеството е избрано да участва в представителната извадка, то попълва въпросник и да приеме проверка на място за установяване достоверността на дадените отговори. Ако дружеството посочи, че не е съгласно с евентуалното му включване в извадката, това ще се тълкува като неоказване на съдействие при разследването. Последиците от неоказване на съдействие са посочени в точка 8 по-долу.

За да получи информацията, която смята за необходима при подбора на извадката за износители/производители, Комисията допълнително ще се свърже с властите на държавите износители, както и с всички известни сдружения на износители/производители.

ii) Представителна извадка за вносители

За да може Комисията да реши дали се налага изготвянето на извадка и ако е това е необходимо, да подбере извадката, от всички вносители на разглеждания продукт в Общността или представители, действащи от тяхно име, се изисква да се свържат с Комисията и да предоставят следната информация за своето дружество или дружества в срока, определен в точка 6, буква б), i) и във формата, посочен в точка 7:

— име, адрес, електронен адрес, номер на телефон и на факс, лице за контакт,

— общ оборот на дружеството в евро за периода от 1 април 2007 г. до 31 март 2008 г.,

— общ брой служители,

— точно описание на дейностите на дружеството, свързани с на разглеждания продукт,

— обем в тонове и стойност в евро на вноса и препродажбите, реализирани на пазара на Общността за периода от 1 април 2007 г. до 31 март 2008 г., на разглеждания продукт с произход от Китайската народна република и Тайланд или изпратен от Тайван, Шри Ланка, Индонезия и Филипините, деклариран или не деклариран като имащ произход от Тайван, Шри Ланка, Индонезия и Филипините,

— имена и точно описание на дейностите на всички свързани дружества, участващи в производството и/или продажбата на разглеждания продукт (9),

— всяка друга имаща отношение информация, която би подпомогнала Комисията при подбора на представителната извадка.

Предоставяйки горепосочената информация, дружеството дава съгласието си за евентуалното му включване в представителната извадка. Ако дружеството е избрано да участва в представителната извадка, то следва да попълни въпросник и да приеме проверка на място за установяване достоверността на дадените отговори. Ако дружеството посочи, че не е съгласно с евентуалното му включване в извадката, това ще се тълкува като неоказване на съдействие при разследването. Последиците от неоказване на съдействие са посочени в точка 8 по-долу.

За да получи информацията, която смята за необходима при подбора на представителната извадка за вносители, Комисията освен това ще се свърже с всички известни сдружения на вносители.

iii) Представителна извадка за производители в Общността

Предвид големия брой производители в Общността, които поддържат заявлението за преразглеждане, Комисията възнамерява да разследва вредата, нанесена на промишлеността на Общността, чрез подбор на представителна извадка. За да може Комисията да подбере представителната извадка, от всички производители в Общността се изисква да предоставят следната информация за своето/ите дружество/а в срока, определен в точка 6, буква б), i) и във форматите, посочени в точка 7:

— име, адрес, електронен адрес, номер на телефон и на факс, лице за контакт,

— общ оборот на дружеството в евро за периода от 1 април 2007 г. до 31 март 2008 г.,

— точно описание на дейностите на дружеството, свързани с разглеждания продукт,

— стойност в евро на продажбите на разглеждания продукт, реализирани на пазара на Общността за периода от 1 април 2007 г. до 31 март 2008 г.,

— обем в тонове на продажбите на разглеждания продукт, реализирани на пазара на Общността за периода от 1 април 2007 г. до 31 март 2008 г.,

— обем в тонове на производството на разглеждания продукт за периода от 1 април 2007 г. до 31 март 2008 г.,

— имена и точно описание на дейностите на всички свързани дружества (9), участващи в производството и/или продажбата на разглеждания продукт,

— всяка друга имаща отношение информация, която би подпомогнала Комисията при подбора на представителната извадка.

Предоставяйки горепосочената информация, дружеството дава съгласието си за евентуалното му включване в представителната извадка. Ако дружеството е избрано да участва в извадката, то попълва въпросник и приема проверка на място за достоверността на дадените отговори. Ако дружеството посочи, че не е съгласно с евентуалното му включване в извадката, това ще се тълкува като неоказване на съдействие при разследването. Последиците от неоказване на съдействие са посочени в точка 8 по-долу.

iv) Окончателен подбор на представителните извадки

Всички заинтересовани страни, желаещи да изпратят каквато и да е информация, отнасяща се до подбора на извадките, трябва да направят това в срока, определен в точка 6, буква б), ii).

Комисията възнамерява да направи окончателния подбор на представителните извадки след консултация със съответните страни, изразили желание да бъдат включени в тях.

Дружествата, включени в извадките, трябва да попълнят въпросник в срока, посочен в точка 6, буква б), iii) и да съдействат в рамките на разследването.

Ако не получи достатъчно съдействие, Комисията може да направи заключенията си въз основа на наличните факти в съответствие с член 17, параграф 4 и член 18 от основния регламент. Заключението, направено въз основа на налични факти, може да бъде по-малко благоприятно за засегнатата страна, както е пояснено в точка 8.

б) Въпросници

За да получи информацията, която смята за необходима при разследването, Комисията ще изпрати въпросници на производителите от Общността, включени в представителната извадка, и на всички сдружения на производители в Общността, на износителите/производителите от Китайската народна република, включени в представителната извадка, на износителите/производителите от Тайланд, на Chup Hsin Enterprise Co. Ltd, Kaohsiung (Taiwan) и Niang Hong Pipe Fittings Co. Ltd, Kaohsiung (Taiwan), на всички сдружения на износители/производители, на вносителите от представителната извадка, на всички сдружения на вносители, посочени в заявлението или сътрудничили за разследването, довело до мерките, предмет на настоящото преразглеждане, на всички известни ползватели или асоциации на ползватели, както и на властите на засегнатите страни-износители.

в) Събиране на информация и провеждане на изслушвания

Всички заинтересовани страни се приканват да изложат становищата си, да предоставят допълнителна информация, освен попълнения въпросник, и доказателства в нейна подкрепа. Тази информация и доказателствата в нейна подкрепа трябва да бъдат предадени на Комисията в срока, посочен в точка 6, буква a), ii).

Наред с това Комисията може да изслуша заинтересованите страни, при условие че отправят искане, от което е видно, че са налице особени причини те да бъдат изслушани. Искането трябва да бъде отправено в срока, посочен в точка 6, буква а), iii).

г) Избор на страна с пазарна икономика

Комисията възнамерява да използва Съединените американски щати като подходяща трета страна с пазарна икономика с цел установяването на нормалната стойност по отношение на Китайската народна република. Всички заинтересовани страни се приканват да изкажат мнението си относно уместността на избора на тази държава в специфичния срок, посочен в точка 6, буква в).

5.2. Процедура за оценка на интереса на Общността

В съответствие с член 21 от основния регламент и в случай, че вероятността за продължаване или повторение на дъмпинга и на последващите вреди се потвърди, ще бъде решено дали запазването на антидъмпинговите мерки не би било против интереса на Общността. По тази причина производителите на Общността, вносителите, техните представителни сдружения, представителни ползватели и представителни организации на потребителите могат, при условие че докажат съществуването на обективна връзка между дейността си и разглеждания продукт, да заявят своя интерес и да предоставят на Комисията информация в рамките на общите срокове, посочени в точка 6, буква а), ii). Страните, действали по горепосочения начин, могат да поискат изслушване, като посочат особените причини, поради които следва те да бъдат изслушани, в срока, посочен в точка 6, буква а), iii). Трябва да се отбележи, че всяка информация, изпратена съгласно член 21 от основния регламент, ще бъде разгледана, само ако е подкрепена с конкретни доказателства в момента на подаването й.

6. Срокове

а) Общи срокове

i) За заявка за въпросник от страните

Всички заинтересовани страни, които не са сътрудничили при разследването, довело до мерките, предмет на настоящето преразглеждане, следва да поискат въпросник или друг формуляр за заявление колкото е възможно по-скоро, но не по-късно от 15 дни след публикуването на настоящото известие в Официален вестник на Европейския съюз.

ii) за представяне на страните, предоставяне на попълнен въпросник и на всяка друга информация

Ако искат направените от тях забележки да бъдат взети предвид по време на разследването, всички заинтересовани страни трябва да заявят своя интерес, като се свържат с Комисията, да представят своите становища и да предоставят попълнените въпросници или всяка друга информация в срок от 40 дни от датата на публикуване на настоящото известие в Официален вестник на Европейския съюз, освен ако не е посочено друго. Обръща се внимание на факта, че страните могат да упражнят повечето процедурни права, установени в основния регламент, само ако са се представили в горепосочения срок.

Дружествата, включени в представителната извадка, трябва да предоставят попълнен въпросник в срока, определен в точка 6, буква б), iii).

iii) Изслушвания

Всички заинтересовани страни могат също така да поискат да бъдат изслушани от Комисията в рамките на същия 40-дневен срок.

б) Специфичен срок, свързан с представителната извадка

i) Информацията, съдържаща се в точка 5.1, буква а), i), точка 5.1, буква а), ii) и точка 5.1, буква а), iii), следва да бъде предоставена на Комисията в рамките на 15 дни от датата на публикуване на настоящото известие в Официален вестник на Европейския съюз, при положение че Комисията възнамерява да се консултира със съответните страни, изявили желание да бъдат включени в представителната извадка, при окончателния й подбор, в рамките на период от 21 дни от публикуването на настоящото известие в Официален вестник на Европейския съюз.

ii) Всякаква друга информация, свързана с подбора на извадката, както е посочено в точка 5.1, буква а), iv), трябва да бъде предоставена на Комисията в срок от 21 дни от публикуването на настоящото известие в Официален вестник на Европейския съюз.

iii) Попълненият от страните, участвали в представителната извадка, въпросник трябва да бъде предоставен на Комисията в рамките на 37 дни от нотифицирането на тяхното включване в представителната извадка.

в) Специфичен срок за избора на страна с пазарна икономика

Страните по разследването могат да поискат да изкажат мнението си относно уместността на избора на Съединените американски щати, които са предвидени като държава с пазарна икономика с цел установяване на нормалната стойност по отношение на Китайската народна република, както е упоменато в точка 5.1, буква г). Тези мнения трябва да достигнат до Комисията в рамките на 10 дни от датата на публикуването на настоящото известие в Официален вестник на Европейския съюз.

7. Документи, подадени в писмен вид, попълнен въпросник и кореспонденция

Всички документи и заявления, подавани от заинтересованите страни, трябва да бъдат в писмен вид (не в електронен формат, освен ако не е посочено друго) и трябва да съдържат име, адрес, електронен адрес и номер на телефон и на факс на заинтересованата страна. Всички документи в писмен вид, включително информацията, изискана в настоящото известие, попълнения въпросник и кореспонденцията, предоставени от заинтересованите страни като поверителна информация, трябва да бъдат означени с надпис „За ограничено ползване“ (10) и в съответствие с член 19, параграф 2 от основния регламент трябва да бъдат съпроводени от неконфиденциална версия, която да бъде обозначена със „За справка на заинтересованите страни“.

Адрес на Комисията за кореспонденция:

European Commission Directorate General for Trade Directorate H Office: J-79 4/23 B-1049 Brussels Факс (32-2) 295 65 05

8. Неоказване на съдействие

В случай че заинтересована страна откаже достъп или не предостави в срок необходимата информация, или значително възпрепятства разследването, заключенията, положителни или отрицателни, могат да бъдат направени в съответствие с член 18 от основния регламент въз основа на наличните факти.

Ако заинтересована страна предостави невярна или подвеждаща информация, тя се изключва и в съответствие с член 18 от основния регламент се използват наличните факти. Ако заинтересована страна отказва съдействие или оказва само частично съдействие и се използват наличните факти, резултатът от разследването за такава страна може да бъде по-малко благоприятен от този, ако тя би сътрудничила.

9. График на разследването

Съгласно член 11, параграф 5 от основния регламент разследването ще бъде приключено в срок от 15 месеца от датата на публикуване на настоящото известие в Официален вестник на Европейския съюз.

10. Възможност за подаване на заявление за преразглеждане съгласно член 11, параграф 3 от основния регламент

Настоящото преразглеждане с оглед изтичане на срока на действие е предприето в съответствие с разпоредбите на член 11, параграф 2 от основния регламент и поради тази причина заключенията, направени в него няма да доведат до промяна на нивото на съществуващите мерки, а ще доведат до тяхната отмяна или запазване в съответствие с член 11, параграф 6 от основния регламент. Все пак, междинното преразглеждане, което също започва с настоящото известие, може да доведе до прекратяване на освобождаването от мита за двете дружества, споменати в точка 4.2.

Ако някоя от страните в процедурата счита, че има основание за преразглеждане на нивото на мерките с оглед на възможната му промяна (т.е. неговото повишаване или намаляване), тази страна може да поиска преразглеждане в съответствие с член 11, параграф 3 от основния регламент.

Страните, желаещи да поискат такова преразглеждане, което би се провело независимо от преразглеждането с оглед изтичането на срока на действие, споменато в настоящото известие, могат да се обърнат към Комисията на горепосочения адрес.

11. Обработка на лични данни

Следва да се има предвид, че с всички лични данни, събрани по време на настоящото разследване, ще се борави в съответствие с Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни (11).

12. Служител по изслушванията

Следва да се има предвид и това, че ако заинтересованите страни смятат, че срещат трудности при упражняването на правото си на защита, те могат да поискат намеса от страна на служителя по изслушванията на ГД „Търговия“. Той играе ролята на медиатор между заинтересованите страни и службите на Комисията, предлагайки, когато е необходимо, посредничество във връзка с процедурни въпроси, касаещи защитата на техните интереси при настоящата процедура, и в частност що се отнася до проблеми, свързани с достъпа до досието, поверителността, удължаването на срокове и обработката на писмено и/или устно представени становища. За по-подробна информация и информация за връзка, заинтересованите страни могат да посетят уебстраниците на служителя по изслушванията на уебсайта на ГД „Търговия“ (http://ec.europa.eu/trade).

(1) ОВ C 238, 10.10.2007 г., стр. 20.

(2) ОВ L 56, 6.3.1996 г., стр. 1. Регламент, последно изменен с Регламент (EО) № 2117/2005 (ОВ L 340, 23.12.2005 г., стр. 17.

(3) ОВ L 139, 6.6.2003 г., стр. 1.

(4) ОВ L 275, 25.8.2004 г., стр. 1.

(5) ОВ L 94, 14.4.2000 г., стр. 1. Регламент, последно изменен с Регламент (ЕО) № 2314/2000 (ОВ L 267, 20.10.2000 г., стр. 15).

(6) ОВ L 355, 1.12.2004 г., стр. 4.

(7) ОВ L 116, 29.4.2006 г., стр. 1.

(8) За смисъла на „свързани дружества“, направете справка с член 143 от Регламент (ЕИО) № 2454/93 на Комисията от 2 юли 1993 г., който определя разпоредбите за изпълнението на Регламент (ЕИО) № 2913/92 на Съвета относно създаване на Митнически кодекс на Общността (ОВ L 253, 11.10.1993 г., стр. 1).

(9) За смисъла на „свързани дружества“, направете справка с член 143 от Регламент (ЕИО) № 2454/93.

(10) Това означава, че документът е само за вътрешно ползване. Той е защитен съгласно член 4 от Регламент (ЕО) № 1049/2001 на Европейския парламент и на Съвета от 30 май 2001 г. относно публичния достъп до документи на Европейския парламент, на Съвета и на Комисията (ОВ L 145, 31.5.2001 г., стр. 43). Това е поверителен документ съгласно член 19 от основния регламент и член 6 от Споразумението на Световната търговска организация за прилагането на член VI от Общото споразумение за митата и търговията, 1994 г. (Антидъмпингово споразумение).

(11) ОВ L 8, 12.1.2001 г., стр. 1.